हम योजनाओं का पैसा भेजते हैं, यहां कांग्रेस का पंजा झपट्‌टा मार देता है
Prime Minister Narendra Modi Rajasthan (Bikaner) Visit - अमृतसर (पंजाब) से जामनगर (गुजरात) के बीच अब 26 घंटे की बजाय 13 घंटे का समय लगेगा। इसके अलावा अमृतसर से जामनगर के बीच की दूरी भी 1430 किलोमीटर से घटकर 1316 किलाेमीटर रह जाएगी
पीएम नरेंद्र मोदी ने शनिवार को बीकानेर नौरंगदेसर गांव की सभा में कहा कि हम दिल्ली से योजनाओं का पैसा भेजते हैं, यहां कांग्रेस का पंजा झपट्‌टा मार देता है। कांग्रेस सरकार ने चार साल में राजस्थान का बहुत नुकसान किया है और ये बात कांग्रेस के नेता भी अच्छी तरह जानते हैं।
पीएम ने कहा कि कांग्रेस का एक ही मतलब है। लूट की दुकान, झूठ का बाजार। कांग्रेस की झूठ की राजनीति का शिकार सबसे ज्यादा राजस्थान का किसान हुआ है। पिछले चुनावों में किसानों का कर्जा माफ करने का वादा किया था। इनके नेता ने 10 दिन में कर्जा माफ करने की कसम खाई थी। 10 दिन, 10 महीने और आज 4 साल में भी कर्जा माफ हुआ क्या?
मोदी नौरंगदेसर गांव में सभा को संबोधित कर रहे थे। उन्होंने कहा- यहां मौजूद भीड़ का उत्साह बताता है कि राजस्थान में मौसम का पारा ही नहीं चढ़ा है, बल्कि कांग्रेस सरकार के खिलाफ जनता का पारा भी चढ़ चुका है। जब जनता का पारा चढ़ता है तो सत्ता की गर्मी चढ़ते और उतरते भी वक्त नहीं लगता है।
मंत्री-विधायक अभी से सरकारी बंगले खाली कर रहे
पीएम मोदी ने कहा-मुझे पता चला है कि कुछ मंत्री-विधायक तो अभी से अपने सरकारी बंगले खाली करके अपने खुद के घरों में शिफ्ट होने लगे हैं। अपनी हार पर इतना भरोसा सिर्फ कांग्रेस के नेता ही कर सकते हैं। दीया बुझने से पहले लपलपाता है।
यहां पेपर लीक की पूरी इंडस्ट्री खुल गई
मोदी ने कहा- यहां हर कोई एक-दूसरे की टांग खींच रहा है। अपने-अपने झूठ काे मजबूत बनाने के लिए खुलेआम सौदेबाजी हो रही है। एक गुट के विधायकों को लूट की खुली छूट मिली हुई है।
अब भ्रष्टाचार की नूरा कुश्ती बहुत हुई, अब लोकतंत्र के अखाड़े में जनता जनार्दन फैसला करेगी। अब राजस्थान को परिवाद नहीं विकासवाद चाहिए। यहां पेपर लीक की पूरी इंडस्ट्री खुल गई है। यानी यहां युवाओं के भविष्य से खुलेआम खिलवाड़ हो रहा है।
कांग्रेस की लूट ने शिक्षा संस्थानों को भी नहीं बख्शा
उन्होंने कहा- राजस्थान में कांग्रेस की लूट ने शिक्षा संस्थानों को भी नहीं बख्शा। यहां के शिक्षक सीएम के सामने आकर कह रहे हैं कि तबादले के लिए खुले में घूस चल रही है, लेकिन कोई सुनवाई नहीं हो रही है।
महिलाओं के खिलाफ अपराध के मामले में राजस्थान सबसे आगे हैं। यहां रक्षक ही भक्षक बन रहे हैं। बलात्कार के मामले में राजस्थान नम्बर-1 है, बलात्कारियों को बचाने में पूरी सरकार लगी रहती है।
गहलोत अपने बेटे का भविष्य बचाने में लगे हैं
कांग्रेस ऐसी पार्टी है जो सत्ता में रहती है तो देश को खा-खाकर खोखला करती है। जब सत्ता से बाहर रहती है तो देश को विदेश में जाकर बदनाम करती है। पीएम मोदी ने कहा- सीएम गहलोत अपने बेटे का भविष्य बचाने में लगे हुए हैं। प्रदेश के बेटे-बेटियों से कोई मतलब नहीं हैं। कई मंत्री इसे लेकर उन पर खार खाए हुए हैं।
सेना के काम में भी ये लोग झूठ से बाज नहीं आए
हमारी सेना के जवान इतने सालों से वन रैंक वन पेंशन की मांग कर रहे थे। सालों तक कांग्रेस की सरकार ने उसकी उपेक्षा की। सेना के काम में भी ये लोग झूठ से बाज नहीं आए। हमारी सरकार ने वन रैंक वन पेंशन लागू किया। पूर्व सैनिकों को इसके तहत करीब 65 हजार रुपए मिल रहे हैं।
यहां के रसगुल्ले की मिठास पूरी दुनिया में फेमस
इससे पहले भाषण की शुरुआत में मोदी ने कहा- यहां की बात देश में कही भी सुने मुंह में पानी आ जाता है। यहां के रसगुल्ले की मिठास पूरी दुनिया में फेमस है। मुझे सावन के महीने में आने का सौभाग्य मिला है। इंद्रदेव का आशीर्वाद हम पर बना हुआ है। यह पावन धरा मां करणी की धरती है। सांख्य दर्शन के प्रणेता भगवान कपिल की तपोभूमि है।
अमृतसर-जामनगर एक्सप्रेस हाईवे की देश को सौगात
इससे पहले पीएम मोदी ने अमृतसर-जामनगर एक्सप्रेस हाईवे की देश को सौगात दी। मोदी ने इसके साथ ही 24,300 करोड़ की विकास परियोजनाओं का लोकार्पण-शिलान्यास किया। मोदी के पहुंचने से पहले वहां बारिश शुरू हो गई थी। मोदी के साथ केंद्रीय सड़क परिवहन मंत्री नितिन गडकरी भी आए थे।
इस हाईवे से अमृतसर (पंजाब) से जामनगर (गुजरात) के बीच अब 26 घंटे की बजाय 13 घंटे का समय लगेगा। इसके अलावा अमृतसर से जामनगर के बीच की दूरी भी 1430 किलोमीटर से घटकर 1316 किलाेमीटर रह जाएगी।
कार्यक्रम को संबोधित करते हुए मोदी ने कहा- राजस्थान ने एक्सप्रेस-वे के मामले में डबल सेंचुरी मारी है। इससे पहले दिल्ली-मुंबई एक्सप्रेस-वे की दौसा में सौगात मिल चुकी है। आज अमृतसर-जामनगर एक्सप्रेस हाईवे की सौगात मिली।
राजस्थान में विकास के तेज रफ्तार से बढ़ने की ताकत है। इसलिए हम यहां रिकॉर्ड निवेश कर रहे हैं। यहां औद्योगिक विकास की अपार संभावनाएं हैं। इसलिए हम यहां कनेक्टिविटी को सुगम बना रहे हैं। यह कॉरिडोर राजस्थान को हरियाणा, पंजाब और जम्मू-कश्मीर से जोड़ेगा।
एक तरफ जहां बीकानेर से अमृतसर और जोधपुर की दूरी कम हो जाएगी। वहीं जोधपुर से जालोर की दूरी भी कम हो जाएगी। यह एक्सप्रेस-वे पूरे पश्चिमी भारत को औद्योगिक ताकत देगा। हमने राजस्थान में रेलवे के विकास को भी अपनी प्राथमिकता में रखा है। कनेक्टिविटी और अच्छी होगी तो बीकानेर के कुटीर उद्योग अपने माल को देश के कोने-कोने तक पहुंचा पाएंगे। हमने सीमांत गांवों को देश का पहला गांव घोषित किया, इसलिए इन क्षेत्रों में विकास हो रहा है।
पीएम बोले- राजस्थान को रेलवे में भी प्राथमिकता देने का काम किया
पीएम मोदी ने कहा- हमने राजस्थान को रेलवे में भी प्राथमिकता देने का काम किया है। साल 2014 से पहले राजस्थान को रेलवे के विकास के लिए औसतन 1000 करोड़ रुपए मिलते थे। अब हम हर साल राजस्थान को औसतन 10 हजार करोड़ रुपए रेलवे के विकास के लिए दे रहे हैं।
राजस्थान को विकास में नंबर-1 रखने पर बल
पीएम मोदी ने सालासर बालाजी और करणी माता का भी जिक्र किया। उन्होंने कहा कि सालासर बालाजी और करणी माता ने राजस्थान को हमेशा नंबर-1 पर रखा हैं। ऐसे में केंद्र सरकार भी राजस्थान को विकास में नंबर-1 रखने के लिए पूरा बल लगा रही है।
गडकरी ने कहा- राजस्थान के लिए यह हाईवे ग्रोथ इंजन साबित होगा। रोजगार आएंगे, गरीबी दूर होगी। गडकरी ने कहा कि हमें इस प्रोजेक्ट को पूरा करने में काफी कठिनाई आई। आज भी इस कार्यक्रम को करने में कठनाई हैं। आंधी में हमारा पंडाल भी उड़ गया था।
केंद्रीय कानून मंत्री अर्जुनराम मेघवाल ने महाराजा गंगा सिंह से की पीएम मोदी की तुलना। कहा- जिस तरह से महाराजा गंगा सिंह बीकानेर के लिए गंग नगर लेकर आए। वो बीकानेर के लिए लाइफ लाइन साबित हुई। उसी तरह से पीएम मोदी की ओर से बीकानेर को दिया गया अमृतसर-जामनगर एक्सप्रेस-वे बीकानेर के लिए लाइफ लाइन साबित होगा।
कांग्रेस ने पोस्टर लगाकर विरोध किया था
प्रधानमंत्री नरेंद्र मोदी के बीकानेर आने से पहले कांग्रेस ने अनोखे तरीके से विरोध शुरू किया था। पूर्व गृह राज्य मंत्री वीरेंद्र बेनीवाल और बीकानेर पंचायत समिति के प्रधान आसोपा ने जगह-जगह होर्डिंग लगाकर केंद्र सरकार से सवाल पूछे थे। पोस्टर पर लिखा- जवाब दो, मोदी जी शीर्षक के साथ सवाल किए जा रहे हैं। इनमें कांग्रेस सरकार की उपलब्धियां गिनाते हुए, उन्हीं मुद्दों पर प्रधानमंत्री से सवाल किया गया था।
पेट्रोल-डीजल की बचत
केंद्रीय मंत्री नितिन गडकरी की ओर से दावा किया गया था कि पूर्व में अमृतसर से जामनगर जाने के लिए जितना पेट्रोल और डीजल खर्च होता था, उसमें करीब आधा ईंधन खर्च होगा।
इस एक्सप्रेस-वे से देश की तीन रिफाइनरी एचएमईएल बठिंडा , एचपीसीएल बाड़मेर और आरआईएल जामनगर जुड़ जाएगी। वहीं, गुरु नानक देव थर्मल प्लांट(बठिंडा) और सूरतगढ़ सुपर थर्मल पावर प्लांट(श्रीगंगानगर) भी जुड़ जाएंगे।
इसके अलावा यह एक्सप्रेस-वे भारतमाला और अमृतसर-जामनगर इकॉनोमी कोरिडोर का हिस्सा है। यह चार राज्यों पंजाब, राजस्थान, हरियाणा और गुजरात से होकर गुजरेगा।
राजस्थान में इन जिलों से गुजरेगा हाईवे
यह एक्सप्रेस-वे राजस्थान के बीकानेर संभाग के बीकानेर, श्रीगंगानगर और हनुमानगढ़ से गुजरेगा। हनुमानगढ़ के संगरिया कस्बे के पास से होते हुए हनुमानगढ़ शहर के पास से आगे बढ़ेगा।
हनुमानगढ़ से पीलीबंगा-रावतसर रोड पर छोहिलावाली के पास 28 एनडीआर पर इंटरचेंज हो सकता है। सूरतगढ़ थर्मल प्लांट के पास कालूसर-एटा रोड पर भी इंटरचेंज हो सकता है।
अरजनसर-पल्लू के पास जैतपुर में टोल प्लाजा होगा। अरजनसर से आगे बीकानेर के लूणकरनसर-कालू के बीच से रास्ता मिलेगा।
लूणकरनसर में दिरेरान और कालू के बीच सहजरासर, बीकानेर-जयपुर मार्ग पर बसे गांव नौरंगदेसर के पास भी इस एक्सप्रेस-वे पर चढ़ने का अवसर मिलेगा।
इसके बाद देशनोक के रासीसर होते हुए नोखा से नागौर तक का रास्ता मिलेगा। इसके अलावा जोधपुर, बाड़मेर होते हुए सांचौर पहुंच जाएगा। सांचौर से आगे गुजरात का हिस्सा जुड़ जाएगा।
ये हिस्से भी जुड़ जाएंगे
हालांकि, इस प्रोजेक्ट के तहत अभी हनुमानगढ़ से सांचौर (जालोर) तक का हिस्सा शुरू हो रहा है। दावा किया जा रहा है कि बाकी का हिस्सा अक्टूबर 2023 तक पूरा हो जाएगा। तब तक बीकानेर और जोधपुर के कई हिस्से भी इस हाईवे से जुड़ जाएंगे। इसमें बीकानेर के रासीसर से जोधपुर के देवगढ़ तक का हिस्सा है।
इसे बीच में बीकानेर के नोखा, पांचू, जोधपुर के फलोदी, ओसियां भी शामिल हैं। अलग-अलग रास्तों से ये एक्सप्रेस हाईवे तक पहुंच जाएंगे। ऐसे में इन शहरों से कनेक्टिविटी भी बढ़ जाएगी। हनुमानगढ़ के संगरिया, पल्लू, सूरतगढ़, बीकानेर के अरजनसर, लूणकरनसर, रासीसर, नौरंगदेसर सहित कई हिस्से भी एक्सप्रेस वे का लाभ उठा सकेंगे।
राजनीतिक लाभ लेने का प्रयास
इस एक्सप्रेस हाईवे से भाजपा अगले विधानसभा और लोकसभा चुनाव में राजनीतिक लाभ लेना चाहती है। एक सेक्शन का उद्घाटन शनिवार को बीकानेर में हुआ, वहीं दूसरे का सितंबर में होगा।
सितंबर के बाद ही विधानसभा चुनाव की आचार संहिता लगनी है, ऐसे में इससे पहले दो बड़े सेक्शन राष्ट्र को समर्पित हो जाएंगे।